Diari Oficial de la Generalitat Valenciana


Sumari del DOGV 9287, del 28-02-2022 (2022/1629)

ORDRE 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i d'autorització de modificació de la jornada escolar en els centres sostinguts amb fons públics de segon cicle d'Educació Infantil i d'Educació Primària del sistema educatiu valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9287

Data del DOGV
:   28-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1629


Data del document
:   25-02-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament
    * programa d'ensenyament
    * organització de l'ensenyament
    * legislació

ORDRE 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i d'autorització de modificació de la jornada escolar en els centres sostinguts amb fons públics de segon cicle d'Educació Infantil i d'Educació Primària del sistema educatiu valencià. [2022/1629]  
Índex  
  
Preàmbul  
Títol I. Disposicions preliminars  
Capítol I. Objecte i àmbit d'aplicació  
Article 1. Objecte i àmbit d'aplicació  
Capítol II. Conceptes i disposicions d'aplicació general  
Article 2. Conceptes  
Article 3. Horari general del centre  
Article 4. Les activitats extraescolars  
Article 5. Alumnat amb necessitats específiques de suport educatiu  
  
Article 6. Sessions de consell escolar, reunions informatives i sessions de tutoria amb les famílies  
Article 7. Menjador i transport escolar  
Títol II. Modalitats de jornada lectiva i condicions per a la seua modificació  
Capítol I. Jornada partida  
Article 8. Modificació de la jornada escolar partida en centres que mantenen el temps escolar lectiu en dos períodes  
Article 9. Procediment de modificació de l'horari de la jornada partida  
Capítol II. Jornada continuada  
Article 10. Centres amb jornada lectiva partida que volen modificar-la per a realitzar la jornada continuada  
Article 11. Centres rurals agrupats i centres incomplets  
Capítol III. Jornada lectiva flexible o mixta  
Article 12. Modificació de la jornada en centres l'activitat lectiva dels quals serà una combinació de jornada partida i continuada  
Títol III. Procediment per a la modificació de la jornada escolar amb alteració del període lectiu  
Capítol I. Condicions generals  
Article 13. Modificació de la jornada escolar amb alteració dels períodes lectius  
Article 14. Condicions de la proposta de distribució horària  
Capítol II. Documentació per a la sol·licitud  
Article 15. Documentació per a la sol·licitud de modificació de la jornada escolar  
Article 16. Remissió de la documentació i l'esmena  
Capítol III. Procés de consulta  
Article 17. Consulta a les famílies  
Article 18. Comissió de coordinació del procés  
Article 19. Cens electoral  
Article 20. Calendari per a la votació de les famílies  
Article 21. Mesa de votació  
Article 22. Procediment de votació  
Article 23. Vot per correu  
Article 24. Escrutini  
Article 25. Publicació i comunicació del resultat  
Article 26. Recursos i reclamacions contra el resultat electoral  
Article 27. Arxiu i custòdia de documentació  
Capítol IV. Autorització i resolució  
Article 28. Procediment per a l'autorització  
Article 29. Resolució i vigència  
Article 30. Seguiment i avaluació  
Disposicions addicionals  
Primera. Jornada escolar dels centres privats  
Segona. Règim econòmic dels centres  
Tercera. Incidència pressupostària i necessitat de recursos  
Quarta. Unitats per a l'alumnat de 2 a 3 anys en escoles infantils de segon cicle en els CEIP de titularitat de la Generalitat  
Disposició transitòria  
Disposició derogatòria  
Única. Derogació normativa  
Disposicions finals  
Primera. Habilitació  
Tercera. Entrada en vigor  
Annexos  
Annex I. Sol·licitud autorització de modificació jornada escolar  
Annex II. Acta de votació del consell escolar del centre sobre la proposta de modificació de la jornada escolar  
Annex III. Acta de votació del claustre sobre la proposta de modificació de la jornada escolar  
Annex IV. notificació a l'ajuntament de la localitat  
Annex V. acta de la reunió informativa a les famílies sobre la proposta de modificació de la jornada escolar  
Annex VI. Contingut de la proposta de modificació de la jornada escolar  
Annex VII. Informe de la inspecció d'educació en relació amb l'avaluació de la correcta aplicació dels requisits de l'ordre de la modificació de la jornada escolar  
Annex VIII. Model de papereta per a participar en la consulta a les famílies sobre la modificació de la jornada escolar proposada pel centre escolar  
Annex IX. Acta d'escrutini de la consulta a les famílies  
Annex X. Acta definitiva de la consulta a les famílies  
  
  
PREÀMBUL  
  
I. La Llei orgànica 2/2006, de 3 de maig, d'educació, modificada per la Llei orgànica 8/2013, de 9 de desembre, per a la millora de la qualitat educativa, i per la Llei orgànica 3/2020, de 29 de desembre, estableix en el seu article 120.3 que «les administracions educatives afavoriran l'autonomia dels centres de manera que els seus recursos econòmics, materials i humans puguen donar resposta i viabilitat als projectes educatius i propostes d'organització que elaboren, una vegada que siguen convenientment avaluats i valorats». Així mateix, l'esmentada llei considera en l'article 120.4 que «els centres, en l'exercici de la seua autonomia, poden adoptar experimentacions, innovacions pedagògiques, programes educatius, plans de treball, formes d'organització, normes de convivència i ampliació del calendari escolar o de l'horari lectiu d'àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, s'imposen aportacions a les famílies ni exigències per a les administracions educatives.».  
  
El Decret 108/2014, de 4 de juliol, del Consell, pel qual s'estableix el currículum i es desplega l'ordenació general de l'Educació Primària a la Comunitat Valenciana, modificat pel Decret 136/2015, de 4 de setembre, del Consell, i pel Decret 88/2017, de 7 de juliol, del Consell, regula en l'article 5 l'horari general d'aquesta etapa. En aquest article s'indica que, excepcionalment, la direcció dels centres públics i les persones titulars dels centres privats sostinguts amb fons públics podran sol·licitar la modificació de la jornada escolar seguint el procediment establit per la normativa vigent.  
  
El Decret 88/2017, de 7 de juliol, del Consell, pel qual es modifica el Decret 108/2014, de 4 de juliol, del Consell, pel qual s'estableix el currículum i es desplega l'ordenació general de l'Educació Primària a la Comunitat Valenciana, determina en el punt 2 de la nova redacció de l'article 5 que l'horari lectiu setmanal per a cadascun dels cursos ha de ser, incloses les hores d'esplai, de 25 hores lectives, distribuïdes de dilluns a divendres, que es poden desenvolupar en jornada continuada o partida.  
El Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària, regula en l'article 69 l'horari general del centre educatiu i estableix el següent:  
  
1. L'horari general del centre reflectirà totes les activitats d'aquest i s'acomodarà al millor aprofitament de les activitats docents i a les particularitats del centre. Aquest horari general transcorrerà entre l'obertura i el tancament de les instal·lacions durant el curs escolar, i haurà d'especificar:  
a) L'horari de funcionament en el qual estarà disponible per a la comunitat educativa cadascun dels serveis i de les instal·lacions del centre, dins i fora de la jornada escolar, i les condicions per a fer-ne ús.  
b) La jornada de les activitats escolars lectives i de les activitats complementàries, així com els programes que conformen l'oferta educativa del centre, que es desenvoluparà de dilluns a divendres.  
c) L'horari disponible per a les activitats extraescolars.  
2. L'equip directiu, amb l'informe del claustre i del consell escolar o certificat de la voluntat de la titularitat del centre (en el cas dels centres privats concertats), elaborarà l'horari general del centre d'acord amb la normativa vigent i el posarà a disposició de la comunitat educativa, preferentment per mitjans electrònics o telemàtics.  
  
L'Ordre d'11 de juny de 1998, de la Conselleria de Cultura, Educació i Ciència, estableix els criteris generals pels quals s'ha de regir el calendari escolar per a tots els centres docents de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria, Formació Professional, Batxillerat, ensenyaments artístics i ensenyaments d'idiomes, que en alguns dels aspectes que regula, relacionats amb la jornada en les etapes d'Educació Infantil i Primària, han sigut derogats tàcitament per normes posteriors.  
  
Atesa la regulació que estableix el Decret 108/2014, de 4 de juliol, modificat pel Decret 88/2017, de 7 de juliol, mencionats i la mateixa Ordre d'11 de juny de 1998, i amb la intenció d'oferir als centres una alternativa a l'organització de la jornada establida fins al moment, així com determinar el procediment per a sol·licitar-la, es va publicar la vigent Ordre 25/2016, de 13 de juny, de la Conselleria d'Educació, Investigació, Cultura i Esport, per la qual es regulen les condicions i el procediment de sol·licitud i d'autorització d'un pla específic d'organització de la jornada escolar en els centres sostinguts amb fons públics de segon cicle d'Educació Infantil, Educació Primària i Educació Especial de la Comunitat Valenciana, modificada posteriorment per l'Ordre 2/2018, de 16 de gener.  
Arran de la seua implementació i avaluació, i l'experiència d'aquests anys en la seua aplicació, es considera necessari no només introduir algunes modificacions que s'han considerat oportunes, sinó també fer una nova ordenació que definisca millor els continguts i simplifique el procediment anterior.  
II. Com a conseqüència de l'anàlisi del funcionament i l'aplicació de l'anterior normativa, aquesta ordre té com a finalitat organitzar la jornada escolar de manera diversa i dotar-la de més flexibilitat, fet que ha de permetre als centres educatius, dins de la seua autonomia i les seues possibilitats organitzatives, triar el model que millor s'adapte a la realitat i a les característiques de l'entorn, ateses les necessitats de l'alumnat i de la comunitat educativa que conforma.  
El temps escolar necessita acords i consensos amplis, fonamentals en la implementació d'aquesta ordre, així mateix la concepció i l'ús del temps esdevé un element cultural i una eina primordial, juntament amb les metodologies, com a instrument d'innovació educativa.  
  
La flexibilitat dels horaris i la distribució dels temps escolars afavoreix l'evolució metodològica i la innovació educativa escaients. Per això convé dotar els centres educatius d'un nivell d'autonomia superior que permeta adequar la seua organització per a implantar projectes d'innovació i per a millorar l'atenció educativa a l'alumnat. Projectes que, en definitiva, han de tindre com a objectiu millorar l'aprenentatge de l'alumnat i l'adaptació al context sociocultural de l'entorn del centre escolar.  
Aquesta normativa pretén també afavorir uns contextos organitzatius que permeten la racionalització dels temps, i possibilitar i contribuir a la conciliació de la vida laboral i familiar dels membres de la comunitat educativa.  
L'educació no pot mantindre's al marge d'aquestes demandes i ha de donar respostes adequades a les necessitats d'una societat en plena evolució, amb la finalitat que siguen les comunitats educatives les que tinguen el pes fonamental en la consideració de l'horari i la jornada escolar que millor s'adapte a les circumstàncies concretes de la població del centre educatiu.  
Amb aquest contingut normatiu caminarem cap a una escola més oberta a l'entorn, que busca la implicació efectiva i coordinada de diferents agents externs que col·laboren a establir sinergies amb altres referents socioeducatius, com ara ajuntaments, AMPA, associacions, i qualsevol altra entitat o col·lectiu que tinga alguna cosa per a aportar a la consecució del centre escolar com a espai educatiu.  
III. La reflexió sobre la participació dels centres sostinguts amb fons públics a partir de la implantació de l'Ordre 25/2016, de 13 de juny, i les seues experiències condicionen un compromís de garantir que la normativa siga més ajustada a la realitat social.  
Mitjançant aquesta nova ordre es pretén donar la possibilitat als centres que així ho sol·liciten de modificar la jornada escolar amb la finalitat d'atendre prioritàriament els interessos, les necessitats i les característiques de l'alumnat i les seues famílies.  
L'objectiu és dur a terme una millora dels diferents aspectes d'organització, així com concretar i simplificar el procediment actual de sol·licitud. S'incideix en aspectes que van resultar insuficients o almenys millorables en la regulació anterior. Es pretén també facilitar i augmentar la participació de la comunitat educativa, que és l'afectada directament per la regulació de la jornada escolar.  
IV. Cal tindre en compte que el projecte d'ordre no es troba inclòs en el Pla normatiu anual perquè en el moment de planificació i elaboració d'aquest no es disposava del coneixement de totes les novetats i modificacions que era necessari i oportú introduir, a més de la incertesa que va suposar l'any 2020 per a tindre en compte diversos aspectes a causa de les conseqüències generades per la covid-19. A més, en compliment del que preveu l'article 24 del Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, serà objecte de publicitat en el portal de transparència el Pla anual normatiu de la Generalitat a què fa referència l'art. 132.2 de la Llei 39/2015, d'1 d'octubre, del procediment administratiu comú de les administracions públiques.  
V. En la tramitació de la present norma, s'han respectat els principis de bona regulació que preveu l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència necessaris, amb l'objectiu de millorar l'eficàcia en els procediments de sol·licitud per a l'autorització de la modificació de la jornada escolar, i obtindre una regulació més efectiva que done resposta a les necessitats de la comunitat educativa.  
  
El respecte als principis de proporcionalitat i seguretat jurídica són conseqüència de l'anterior, i es procedeix així a una millora en la redacció de la nova ordre que suprimeix incorreccions i modifica les insuficiències detectades.  
En virtut del principi de seguretat jurídica, conté la regulació imprescindible per a atendre la necessitat que ha de cobrir la norma, sense que existisquen altres mesures menys restrictives de drets o que imposen menys obligacions.  
Quant al principi de proporcionalitat, la norma estableix les obligacions necessàries amb la finalitat d'atendre l'objectiu que es persegueix. La regulació que conté aquesta ordre respecta i és coherent amb la resta de l'ordenament jurídic aplicable i respon al repartiment competencial que estableix la Constitució Espanyola i l'Estatut d'Autonomia de la Comunitat Valenciana, assumeix de manera coherent els mandats que disposa la normativa autonòmica i la normativa estatal que són d'aplicació directa i obligatòria quant a la regulació de la jornada escolar i a conseqüència dels procediments de sol·licitud per a l'autorització de la modificació de la jornada escolar de la Comunitat Valenciana en els nivells d'Educació Infantil, de segon cicle i d'Educació Primària.  
  
El principi de transparència s'ha vist garantit mitjançant la participació activa de les persones destinatàries de la present ordre en l'elaboració d'aquesta, en fer-se públic el projecte normatiu i haver donat audiència a les persones i als col·lectius interessats, tràmits d'audiència ciutadana i a través de la negociació en tots els àmbits de participació: Mesa Sectorial d'Educació, Mesa de Mares i Pares, Mesa d'Alumnes, representants de l'ensenyament concertat i el Consell Escolar de la Comunitat Valenciana.  
Pel que respecta al principi d'eficiència, s'eviten càrregues administratives innecessàries.  
Així, amb la finalitat de millorar el procediment en tots els seus termes, avaluades les diferents fases del procés i en concordança amb els principis de necessitat i eficàcia, aquesta ordre desplega les normes d'autorització i estableix el procediment, els documents i els requisits formals necessaris que asseguren la coherència de tot el procés, informant de les característiques de la jornada escolar i orientant la presa de decisions en el desplegament d'aquesta.  
VI. De conformitat amb el que disposa l'article 53.1 de l'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, i reformat per la Llei orgànica 1/2006, de 10 d'abril, la Generalitat té la competència exclusiva en matèria d'educació, amb el Decret 105/2019, de 5 de juliol, pel qual estableix l'estructura orgànica bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport.  
Per tot això, una vegada emés l'informe per l'Advocacia de la Generalitat i la resta d'informes preceptius, amb l'audiència prèvia a les entitats representants dels col·lectius afectats i el dictamen del Consell Escolar de la Comunitat Valenciana, conforme el Consell Jurídic Consultiu de la Comunitat Valenciana, fent ús de les facultats que em confereix l'article 28 de la Llei 5/1983, de 30 de desembre, del Consell, i a proposta de la Direcció General d'Innovació Educativa i Ordenació, d'acord amb les seues competències atorgades en l'article 6.1.a del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, quant a proposar, dissenyar, coordinar, executar programes o projectes i qualsevol tipus d'actuacions, que tinguen com a fi la innovació en l'organització en els centres docents i que impliquen els diferents agents de la comunitat escolar,  
  
  
ORDENE  
  
TÍTOL I  
Disposicions preliminars  
  
CAPÍTOL I  
Objecte i àmbit d'aplicació  
  
Article 1. Objecte i àmbit d'aplicació  
1. Aquesta ordre té per objecte regular les condicions i el procediment de sol·licitud i autorització per a la modificació de la jornada escolar, i estableix les condicions i el procediment de modificació de la jornada escolar en les etapes i els centres sostinguts amb fons públics del segon cicle d'Educació Infantil i d'Educació Primària de la Comunitat Valenciana.  
Aquesta normativa desenvolupa l'article 5 el Decret 108/2014, de 4 de juliol, del Consell, que estableix el currículum i desplega l'ordenació general de l'Educació Primària a la Comunitat Valenciana, modificat pel Decret 88/2017, de 7 de juliol del Consell.  
Es regulen, al seu torn, altres aspectes necessaris per a l'aplicació d'aquesta norma com l'horari del centre, les activitats extraescolars, el menjador i el transport escolar o les sessions del consell escolar.  
2. L'àmbit d'aplicació d'aquesta ordre està referit a la jornada escolar dels centres sostinguts amb fons públics d'Educació Infantil de segon cicle i d'Educació Primària de la Comunitat Valenciana.  
  
  
CAPÍTOL II  
Conceptes i disposicions d'aplicació general  
  
Article 2. Conceptes  
Amb la finalitat d'establir i aclarir el contingut de la present disposició normativa, cal distingir entre jornada escolar, jornada lectiva i horari d'obertura dels centres educatius:  
1. La jornada escolar és el temps que un col·legi atén l'alumnat cada dia. Inclou tant el temps lectiu com el dedicat a serveis complementaris i a activitats extraescolars.  
2. La jornada lectiva és el període destinat al desenvolupament del currículum. La jornada lectiva en centres docents que imparteixen segon cicle d'Educació Infantil i Educació Primària podrà desenvolupar-se mitjançant una de les opcions següents:  
a) Jornada partida o jornada lectiva distribuïda en dos períodes: sessions de matí i sessions de vesprada.  
b) Jornada continuada o jornada lectiva realitzada íntegrament en període únic: sessions de matí.  
c) Jornada lectiva flexible o mixta: jornada lectiva realitzada en horari de matí i en aquelles vesprades que determine el centre segons la proposta de modificació aprovada.  
3. L'horari d'obertura dels centres educatius és l'horari de funcionament en el qual estarà disponible per a la comunitat educativa cadascun dels serveis i de les instal·lacions del centre, dins i fora de la jornada escolar i les condicions per a fer-ne ús, independentment de la jornada lectiva establida.  
  
Article 3. Horari general del centre  
1. Atés el caràcter general de la jornada escolar que estableix l'article 5.2 del Decret 108/2014, de 4 de juliol, en els centres públics i privats sostinguts amb fons públics la jornada escolar diària començarà a les 09.00 hores i finalitzarà a les 17.00 hores. Durant els mesos de juny i setembre, les activitats lectives de l'alumnat s'han de desenvolupar amb caràcter general durant el matí, en jornada continuada de 09.00 a 13.00 hores.  
2. El decret esmentat reconeix la possibilitat de modificar la jornada escolar establida seguint el procediment que estableix la normativa vigent.  
3. L'horari general del centre educatiu està regulat en l'article 69 del Decret 253/2019.  
L'horari general del centre s'inicia en obrir les portes d'entrada al recinte escolar i finalitza quan es tanquen. Els centres podran oferir un servei d'obertura anticipada del centre.  
La direcció del centre ha de vetlar per l'organització del període de temps d'aquest horari perquè es puguen dur a terme les activitats incloses en la programació general anual. S'hi han d'incloure almenys aquests aspectes:  
a) Els dies, les hores i les condicions en què el centre ha d'estar obert, d'acord amb la resolució que regula el calendari escolar.  
b) La distribució horària de les activitats lectives, que ha de respectar els criteris pedagògics acordats pel claustre (en els centres públics) i el decret del currículum que estiga vigent.  
c) La distribució horària de les activitats no lectives dels docents (reunions d'òrgans de govern, reunions d'òrgans de coordinació, etc.) s'ha de programar de manera que no interrompa l'horari lectiu dels alumnes.  
4. El projecte educatiu podrà establir, en els centres d'Educació Infantil i d'Educació Primària, dos models diferenciats d'organització horària, un per a Educació Infantil i un altre per a Educació Primària:  
  
4.1. Centres d'Educació Infantil i Primària en l'etapa d'Educació Primària  
L'horari lectiu setmanal per a cadascun dels cursos ha de ser, incloses les hores d'esplai, de 25 hores lectives, distribuïdes de dilluns a divendres i amb una duració, cadascuna de les sessions, d'entre 45 i 60 minuts. Cada centre docent ha d'establir un període de descans diari en la jornada lectiva que es realitze durant el matí, preferentment entre les hores centrals, d'una duració de 30 minuts que es podrà dividir en dos períodes.  
4.2. Centres educatius d'Educació Infantil i col·legis d'Educació Infantil i Primària en l'etapa d'Educació Infantil  
Ateses les característiques d'aquesta etapa, la distribució de temps i dels processos educatius d'activitat escolar han d'organitzar-se de forma flexible, amb un enfocament globalitzador, que permeta respectar els ritmes individuals de descans, de seguretat, de realització i comunicació, alimentació, higiene i joc dels xiquets i les xiquetes; per tant, l'horari general del centre ha d'especificar:  
a) L'horari lectiu del centre.  
b) L'horari en què estaran disponibles, per a l'alumnat, cadascun dels serveis i les activitats extraescolars i les instal·lacions del centre.  
  
c) Les hores i les condicions en les quals el centre ha de romandre obert i a disposició de la comunitat educativa.  
Cada centre d'Educació Infantil i els col·legis d'Educació Infantil i Primària, en l'etapa d'Educació Infantil, hauran d'elaborar els horaris i determinar les seues condicions i flexibilitat, en funció de les necessitats infantils i de les famílies. L'horari general del centre ha de respondre a les necessitats de l'alumnat, a les condicions de l'entorn i als condicionants que les dues situacions produeixen diàriament, per la qual cosa s'ha de facilitar la incorporació de l'alumnat al centre amb criteris de flexibilitat, dins del marc d'obertura establit amb caràcter general.  
  
Els centres que imparteixen l'etapa d'Educació Infantil tenen autonomia per a organitzar l'horari d'esplai, el temps del qual ha de ser d'entre 45 minuts i una hora al dia, que podran distribuir-se en dos períodes i han de procurar, quan la jornada lectiva es realitze íntegrament de matí, que el segon període de descans assegure una ingesta anterior al temps de menjador.  
En l'etapa d'Educació Infantil s'ha de tindre en compte el que estableix l'article 11 sobre horari del Reial decret 95/2022, d'1 de febrer, pel qual s'estableix l'ordenació i els ensenyaments mínims de l'Educació Infantil.  
5. L'horari del centre ha de garantir el període lectiu obligatori i el temps necessari per a realitzar, si és el cas, el servei de menjador escolar, i afavorir l'obertura anticipada i el desenvolupament d'activitats extraescolars.  
6. La direcció dels centres públics i les persones titulars dels centres privats sostinguts amb fons públics podran sol·licitar la modificació de la jornada escolar que tinguen establida seguint el procediment establit per aquesta ordre i per la normativa vigent aplicable, i s'atendran prioritàriament els interessos, les necessitats i les característiques de l'alumnat i de les seues famílies.  
  
Article 4. Les activitats extraescolars  
1. Es consideren activitats extraescolars tant les que es realitzen dins de la jornada escolar, però fora del període lectiu, com les que es desenvolupen totalment fora de la jornada escolar.  
2. En els centres educatius públics, a la finalització del període lectiu o del període de menjador en el cas que l'horari lectiu siga de matí, el centre educatiu ha de romandre a disposició de les associacions de famílies de l'alumnat del centre educatiu i/o l'ajuntament per a realitzar les activitats extraescolars i, d'acord amb el que estableix l'article 74 del Decret 253/2019, la utilització dels espais del centre per les associacions de mares i pares de l'alumnat serà prioritària sobre la que puga realitzar qualsevol altra associació o organització aliena a la comunitat escolar.  
  
Les persones físiques o jurídiques autoritzades per a l'ús d'edificis educatius han de contractar, en tots els casos, una pòlissa d'assegurances que done cobertura sobre la responsabilitat civil i la del personal al seu servei, que derive de l'ús i de l'activitat, pels danys i els perjudicis que per l'activitat es puguen ocasionar mentre es realitza.  
3. Les activitats extraescolars organitzades en la jornada escolar fora de l'horari lectiu han de ser de qualitat, no han de tindre caràcter lucratiu i, en el cas dels centres de jornada lectiva realitzada íntegrament en període de matí, han de ser d'oferta obligada per al centre i voluntàries per a les famílies. La Conselleria d'Educació, Cultura i Esport ha d'establir les mesures necessàries per a garantir que cap alumne o alumna en quede exclòs per motius econòmics, per a la qual cosa es publicarà una resolució anual que especifique les seues condicions i característiques. En tot cas, als centres privats sostinguts amb fons públics serà aplicable l'article 51.3 de la LODE (Llei orgànica 8/1985, de 3 de juliol, reguladora del dret a l'educació).  
4. L'organització de les activitats extraescolars de caràcter voluntari s'ha de preveure dins de la jornada escolar a través d'una planificació d'activitats pedagògiques que reflectisca la coordinació entre el temps escolar lectiu i no lectiu. El temps escolar no lectiu s'ha d'organitzar en forma de tasques o projectes que, amb un caràcter més lúdic, presenten una coherència interna i permeten afavorir aprenentatges actius per a l'alumnat dins d'un mateix marc organitzatiu. També es podrà reservar un temps al llarg de la setmana per a joc lliure i/o descans, sota supervisió, per la importància que té en el desenvolupament global de l'alumnat.  
5. Les accions programades han de ser inclusives, han de contribuir a la normalització lingüística del valencià i han d'atendre la diversitat i la igualtat de gènere: no han de fomentar el sexisme, l'agrupació per sexes ni la perpetuació de rols o models de masculinitat/feminitat preestablits.  
6. La ràtio entre alumnat i monitor o monitora per a les activitats extraescolars ha d'ajustar-se al tipus d'activitat i en cap cas serà superior a la ràtio establida amb caràcter general per a les activitats lectives. En el cas de tornejos o esdeveniments esportius en els quals participen o competisquen dos grups d'alumnes en una mateixa activitat esportiva, podrà superar-se el nombre d'alumnes descrit anteriorment, però s'haurà de mantindre la proporció ràtio-alumne-monitor de cada grup.  
  
7. El nombre d'activitats i la seua duració han d'estar definides en la sol·licitud de modificació de la jornada, així com el finançament d'aquestes, si n'hi ha. Caldrà detallar el grau d'implicació de l'ajuntament, les entitats culturals i esportives, les associacions i les institucions col·laboradores. S'ha d'assenyalar l'òrgan responsable de l'organització i el finançament de cada activitat, així com la participació econòmica de l'alumnat, si és el cas.  
8. En la memòria final de curs s'han d'incloure les implicacions per al centre dels aspectes més rellevants de l'aplicació de la nova distribució horària, així com l'avaluació qualitativa sobre el funcionament i els resultats de les activitats extraescolars implementades en el curs.  
  
9. Les activitats extraescolars incloses en la jornada escolar han d'incloure's en la programació general anual (PGA) i han de comptar amb l'aprovació del consell escolar del centre o de la titularitat del centre en el cas dels centres privats sostinguts amb fons públics.  
10. Les activitats extraescolars en els centres han de complir els requisits següents:  
a) L'atenció en horari no lectiu ha d'estar garantida a través de l'actuació cooperativa i coordinada del claustre de professorat, de l'ajuntament del municipi, de l'AFA/AMPA (o APA) i d'altres organitzacions que participen en les activitats extraescolars.  
b) La direcció del centre ha de garantir l'obertura de les instal·lacions escolars, mentre s'efectuen les activitats extraescolars si són en període de vesprada, amb la presència, almenys, d'un membre del professorat i d'un membre de l'equip directiu, o en qui delegue, en cas que no puga estar present si l'activitat es realitza dins de la jornada escolar. Aquesta mesura no implicarà un augment d'hores lectives ni complementàries del professorat.  
c) Hi ha d'haver, si és el cas, un interval mínim d'una hora i trenta minuts entre el període del matí i el de la vesprada.  
d) Les activitats que es duguen a terme fora del recinte escolar, com la resta d'activitats del centre, han de reflectir-se també en la PGA, i l'alumnat ha d'estar acompanyat per almenys un membre del claustre i tindre, a més, l'autorització escrita dels pares, les mares, els tutors o les tutores legals de l'alumnat.  
e) Els centres educatius han de garantir que les activitats extraescolars es programen i desenvolupen tenint en compte les mesures de salut i sanitàries vigents.  
  
Article 5. Alumnat amb necessitats específiques de suport educatiu  
Els centres ordinaris amb alumnat amb necessitats específiques de suport educatiu han de garantir la seua participació en les activitats extraescolars establides en la jornada escolar i han de concretar de forma explícita les mesures que s'adopten per assegurar-hi la seua participació efectiva.  
En aquest sentit, el personal educador ha de col·laborar amb la resta de professionals del centre en la planificació i el seguiment de les activitats complementàries que es realitzen dins de la jornada escolar, a fi de garantir la participació de l'alumnat que atenen. Les seues tasques i l'horari seran els que estableix la normativa específica o el Pacte de la Mesa Sectorial de Funció Pública sobre millora de les condicions de treball del personal educador d'educació especial que estiguen vigents.  
  
  
Article 6. Sessions de consell escolar, reunions informatives i sessions de tutoria amb les famílies  
Les sessions de consell escolar, d'acord amb l'article 28.3 del Decret 253/19, han de dur-se a terme en dia considerat hàbil per a les activitats docents d'acord amb el que s'estableix en el calendari escolar i en un horari que facilite l'assistència dels seus membres, preferentment fora de la jornada escolar.  
Les reunions informatives a les famílies, les activitats extraescolars adreçades a les famílies i les sessions de tutoria amb els representants legals de l'alumnat han d'establir-se preferentment en horari de vesprada, fora de l'horari lectiu, o en un horari que permeta l'assistència. Les famílies també podran sol·licitar puntualment un altre horari d'atenció per a tractar qüestions particulars de l'alumne o l'alumna si així ho acorden amb l'equip docent.  
  
Article 7. Menjador i transport escolar  
1. La nova distribució horària del centre ha de garantir la continuïtat dels serveis de menjador i transport escolar en cas que s'estigueren oferint amb anterioritat, així com la incorporació de nous serveis de menjador i transport per als centres, en cas que siguen necessaris.  
  
2. El menjador no pot començar abans de les 12.00 h ni acabar després de les 15.30 h i ha d'assegurar, en tot cas, que l'alumnat d'Infantil i de 1r i 2n de Primària dine en el primer torn. L'horari ha de ser regular al llarg de tota la setmana.  
3. Ha de quedar garantida l'atenció adequada en el menjador a l'alumnat en els diferents torns, pel nombre de comensals, l'espai disponible i el temps que es dedicarà al dinar.  
4. En els centres que establisquen la jornada lectiva amb període únic de matí, l'alumnat que faça ús del menjador escolar podrà abandonar el centre en finalitzar el període de menjador (segons l'horari establit en l'annex VI) o a la finalització de la jornada escolar.  
5. En els centres amb jornada lectiva amb període únic de matí, el servei de transport de retorn als domicilis s'iniciarà a la vesprada en finalitzar la jornada escolar.  
  
  
TÍTOL II  
Modalitats de jornada lectiva   
i condicions per a la seua modificació  
  
CAPÍTOL I  
Jornada partida  
  
Article 8. Modificació de la jornada escolar partida en centres que mantenen el temps escolar lectiu en dos períodes  
1. En el cas de jornada partida (jornada lectiva distribuïda en sessions de matí i sessions de vesprada), aquesta es podrà desenvolupar entre les 08.30 h i les 17.00 h. La sessió de matí no podrà començar després de les 09.30 h. La sessió de vesprada no podrà tindre una duració inferior a una hora i trenta minuts ni acabar abans de les 16.00 h. Així mateix, s'ha de respectar un marge mínim d'hora i mitja d'horari d'atenció a l'alumnat de menjador.  
2. Els centres docents han de disposar d'un període de descans entre la jornada de matí i la jornada de vesprada, amb una durada mínima d'1 hora i 30 minuts.  
3. En tot cas, en l'etapa infantil els centres hauran de distribuir l'horari escolar de forma flexible, tenint en compte la perspectiva globalitzada d'aquesta etapa. Aquest horari ha de respectar les necessitats i els ritmes d'activitat, de joc i de descans de l'alumnat.  
  
Article 9. Procediment de modificació de l'horari de la jornada partida  
1. Els centres amb jornada lectiva distribuïda en sessions de matí i sessions de vesprada, que vulguen acollir-se a un horari amb una vesprada formativa dels docents sense activitat lectiva o únicament vulguen modificar l'horari d'entrada i d'eixida de l'alumnat, sense canviar el tipus de jornada, han de sol·licitar l'autorització a la direcció territorial competent en matèria d'educació. En aquesta sol·licitud han d'adjuntar a la petició una còpia certificada de l'acta de la sessió del consell escolar del centre o el certificat de la voluntat de la titularitat del centre (en el cas dels centres privats concertats) en què conste el seu pronunciament favorable.  
2. La sol·licitud de modificació de l'horari s'haurà d'efectuar abans del 15 de juny del curs anterior al curs per al qual se sol·licita.  
3. La Inspecció d'Educació ha de comprovar si els horaris s'adeqüen al que estableix la normativa vigent, si respecten els criteris establits i, a més, ha d'emetre l'informe corresponent o, si és el cas, ha de requerir al centre la documentació pertinent. Una vegada vist l'informe de la Inspecció d'Educació, la direcció territorial, si és procedent, els autoritzarà.  
4. L'horari autoritzat per la direcció territorial competent en matèria d'educació mantindrà la vigència mentre el centre educatiu no en sol·licite la modificació.  
  
  
CAPÍTOL II  
Jornada continuada  
  
Article 10. Centres amb jornada lectiva partida que volen modificar-la per a realitzar la jornada continuada  
1. La modalitat de jornada escolar continuada (jornada lectiva realitzada íntegrament en període de matí) és aquella en la qual les activitats lectives per a l'alumnat s'imparteixen en horari de matí, de dilluns a divendres, durant tot el curs acadèmic, i ha de comptar amb un projecte d'atenció a l'alumnat en horari de vesprada (activitats extraescolars), que done una resposta adequada a les necessitats derivades segons el context de l'alumnat.  
2. L'Administració educativa podrà revocar l'autorització de modificació a un centre escolar en el cas d'incompliment de les condicions establides en aquesta ordre, o de constatar-se que no s'està aplicant l'organització de la jornada escolar tal com estava previst, mitjançant un informe previ de la Inspecció d'Educació, i, en conseqüència, es mantindrà la jornada que tinguera el centre abans de l'autorització.  
  
En tot cas, es garantirà el tràmit d'audiència al centre conforme al que preveu l'article 82 de la Llei 39/2015, i es motivarà la resolució adoptada.  
3. Els centres impossibilitats per a dur a terme les activitats extraescolars tal com estaven definides en el seu projecte, sense poder garantir el seu desenvolupament, perdran la seua autorització i hauran de tornar a la jornada escolar amb activitat lectiva distribuïda en període de matí i període de vesprada, llevat que es modifiquen les activitats extraescolars i aquestes complisquen les condicions que determina aquesta ordre i siguen aprovades pel consell escolar o per la titularitat del centre (en el cas dels centres privats concertats).  
  
Article 11. Centres rurals agrupats i centres incomplets  
1. Centres rurals agrupats (CRA)  
Atesa l'especificitat dels CRA, durant el desenvolupament de les activitats extraescolars previstes en la modificació de la jornada escolar, quan s'opte per realitzar-la íntegrament en període de matí, hi ha d'haver, com a mínim, un membre de l'equip directiu en un dels aularis i, a més, un membre del claustre en cadascun dels altres aularis. A més a més, considerant la seua singularitat, els CRA han de dedicar a activitats extraescolars un mínim de tres vesprades per aulari.  
  
En cas que el professorat itinerant haja de romandre en el centre durant les activitats extraescolars previstes en la nova distribució horària, aquest ho ha de fer en el centre en què haja impartit, com a mínim, l'última sessió del període lectiu de matí.  
2. Centres incomplets  
En els centres incomplets, definits per no disposar de tots els nivells o cicles d'Educació Infantil o d'Educació Primària, atesa la seua singularitat, durant el desenvolupament de les activitats extraescolars previstes en la modificació de la jornada escolar, quan s'opte per realitzar-la íntegrament en període de matí, hi ha d'haver, com a mínim, un membre del claustre de professorat.  
  
  
CAPÍTOL III  
Jornada lectiva flexible o mixta  
  
Article 12. Modificació de la jornada en centres l'activitat lectiva dels quals serà una combinació de jornada partida i continuada  
1. La modalitat de jornada escolar flexible o mixta és aquella en la qual les activitats lectives per a l'alumnat han d'impartir-se en horari de matí i en aquelles vesprades que determine l'horari que s'establisca en el projecte, que podrà alternar dies d'horari lectiu de matí i vesprada amb dies d'horari lectiu únicament matinal.  
2. En tot cas en les vesprades que no hi haja activitat lectiva es garantirà la realització d'activitats extraescolars fins a les 17 hores.  
  
  
TÍTOL III  
Procediment per a la modificació de la jornada  
 escolar amb alteració del període lectiu  
  
CAPÍTOL I  
Condicions generals  
  
Article 13. Modificació de la jornada escolar amb alteració dels períodes lectius  
La modificació de la jornada escolar dels centres amb jornada partida i que vulguen que l'activitat lectiva siga desenvolupada en període únic o flexible, els centres amb jornada continuada que pretenguen passar a jornada partida o a jornada flexible, així com els centres que hagen establit una jornada flexible i vulguen passar a una jornada continuada o a una jornada partida, hauran de sol·licitar-ho amb el procediment que s'estableix a continuació:  
1. El procediment ha de ser iniciat, en primer lloc, pel consell escolar del centre una vegada aprovada la proposta de jornada per un mínim de 2/3 dels membres del consell escolar amb dret a vot convocat a l'efecte. En el cas dels centres privats sostinguts amb fons públics, serà el titular del centre qui inicie el procediment esmentat.  
  
2. En segon lloc, és necessària l'aprovació de la proposta de jornada per un mínim de 2/3 dels membres del claustre convocat a l'efecte.  
  
3. En la determinació del nombre de vots necessaris per a l'obtenció de 2/3 dels vots positius del consell escolar i del claustre s'entendrà, si aquest no és nombre enter, el resultat percentual elevat al nombre enter següent. El secretari o la secretària del centre ha d'alçar l'acta de cada votació, que ha d'ajustar-se en model i forma al que estableix l'annex II (consell escolar) o l'annex III (claustre), respectivament, de la present ordre.  
4. La direcció o titular del centre educatiu ha de notificar a l'ajuntament de la localitat la proposta de la modificació de l'horari general del centre aprovat pel consell escolar del centre (en el cas de centres públics) (annex IV).  
5. La proposta de jornada escolar ha de contindre la distribució horària i la descripció i el caràcter de les activitats extraescolars, del menjador i transport escolar, si és el cas (annex VI).  
6. Una vegada aprovada la proposta pel consell escolar i el claustre, o presa la decisió per la titularitat del centre (en el cas dels centres privats concertats), la direcció del centre ha de convocar una reunió informativa per a les famílies en un termini no superior a deu dies naturals des de l'aprovació de la proposta, en la qual s'expliquen les característiques del nou horari. Aquesta reunió s'ha de fer fora de l'horari escolar per a facilitar la participació dels pares, mares o representants legals de l'alumnat.  
Cal proporcionar per escrit, abans de la reunió, la proposta de modificació de la distribució horària i una breu descripció del caràcter de les activitats extraescolars de manera que siga coneguda i valorada per la comunitat educativa en el seu conjunt.  
El secretari del centre alçarà l'acta de la reunió informativa, que ha d'ajustar-se en model i forma al que s'estableix en l'annex V de la present ordre.  
7. Complits tots els tràmits anteriors, la direcció del centre públic o la persona titular dels centres privats sostinguts amb fons públics ha de sol·licitar la modificació de la jornada escolar (annex I).  
8. La Inspecció d'Educació ha d'emetre un informe sobre la sol·licitud de modificació de la jornada relatiu al grau de compliment del que estableix la present ordre (annex VII).  
  
Article 14. Condicions de la proposta de distribució horària  
La proposta de distribució horària atendrà les condicions següents:  
  
1. L'horari complementari del professorat ha d'organitzar-se amb criteris d'eficàcia tenint en compte que aquest temps està dedicat a la coordinació docent, la preparació d'activitats educatives, la formació permanent o qualsevol altra activitat pedagògica.  
2. L'horari setmanal del professorat, en els centres públics que desenvolupen un model de jornada continuada, ha d'incloure, com a mínim, una vesprada de dues hores de les hores de dedicació al centre, comuna per a tot el professorat per tal de garantir les tasques de coordinació. La sessió o les sessions de vesprada de dedicació al centre d'una durada igual o superior a les dues hores no podran ser immediatament consecutives a l'horari lectiu de l'alumnat. Caldrà un interval mínim d'una hora.  
  
  
CAPÍTOL II  
Documentació per a la sol·licitud  
  
Article 15. Documentació per a la sol·licitud de modificació de la jornada escolar  
La direcció del centre públic o la titularitat del centre sostingut amb fons públic per a obtindre l'autorització de la modificació de la jornada escolar haurà de presentar a la direcció general competent, en el calendari establit per la resolució anual de convocatòria, la documentació següent:  
1. Sol·licitud de modificació de la jornada escolar (annex I).  
2. Acta de votació del consell escolar (annex II) o certificat de la voluntat de la titularitat del centre (en el cas dels centres privats concertats).  
3. Acta de votació del claustre (annex III).  
4. Document que faça constància de la notificació a l'ajuntament de la localitat de la proposta aprovada pel consell escolar titularitat del centre (en el cas dels centres privats concertats) i el claustre (annex IV).  
  
5. Acta de la reunió informativa als pares, mares o representants legals de l'alumnat (annex V).  
6. Document que continga la proposta de jornada escolar amb la distribució horària i la descripció i el caràcter de les activitats extraescolars, així com les concrecions, si és el cas, del menjador i transport escolar (annex VI).  
  
Article 16. Remissió de la documentació i l'esmena  
1. La direcció o el titular del centre educatiu ha de remetre la documentació que s'indica en l'article 15, amb el procediment establit per la resolució anual de convocatòria, per via telemàtica.  
2. La Inspecció d'Educació ha de sol·licitar al centre, si cal, les correccions escaients.  
3. La direcció general competent en matèria d'ordenació acadèmica, previ informe de la Inspecció d'Educació (annex VII), emetrà un informe sobre el compliment de les condicions per a la modificació de la jornada.  
4. El procediment d'esmena de la proposta del centre s'ajustarà a l'article 68 de la Llei 39/2015, i el termini de presentació serà de deu dies hàbils des de la notificació de la direcció general competent en matèria d'ordenació acadèmica, que emetrà una resolució en aquest sentit.  
  
  
CAPÍTOL III  
Procés de consulta  
  
Article 17. Consulta a les famílies  
Una vegada obtingut l'informe favorable de la direcció general competent sobre la proposta de modificació de la jornada, la consulta a les famílies tindrà caràcter obligatori i haurà de realitzar-se d'acord amb el procediment descrit en el present capítol III.  
  
Article 18. Comissió de coordinació del procés  
1. Constitució  
Per a dur a terme la consulta entre tots els pares, mares o persones que exercisquen la tutela de l'alumnat, s'ha de constituir en el centre una comissió de coordinació del procés composta per cinc membres: la direcció, que ocuparà la presidència en els centres públics, mentre que en els centres privats sostinguts amb fons públics serà la direcció pedagògica; tres pares, mares, tutors o tutores de l'alumnat, triats per sorteig d'entre les persones representants del sector en el consell escolar o del cens de pares, mares, tutors o tutores, i la persona que exercisca de secretari o secretària del consell escolar, amb veu i vot, que actuarà com a tal i alçarà acta de les sessions.  
  
Les persones que ocupen la direcció dels centres han d'organitzar en el centre educatiu, en acte públic o en presència del consell escolar del centre i amb les degudes garanties de publicitat i igualtat, el sorteig de les persones integrants, titulars i suplents, de la comissió coordinadora; per a la qual cosa hauran de tindre elaborats els censos electorals que posteriorment han de ser aprovats per la junta.  
S'ha de preveure el nomenament d'un nombre de suplents del sector de mares i pares, tutors o tutores designats també per sorteig.  
La comissió de coordinació del procés ha de constituir-se en un termini no superior a cinc dies lectius a partir de l'informe emés per la direcció general competent, tal com determina l'article 16.3 d'aquesta ordre.  
2. Competències de la comissió de coordinació del procés  
Les competències que s'atribueixen a la comissió de coordinació del procés són les següents:  
a) Aprovar i publicar el cens electoral elaborat per l'equip directiu.  
  
b) Concretar l'horari de votació.  
c) Organitzar el procés de votació.  
d) Promoure la constitució de la mesa de votació i el sistema de substitució dels titulars.  
e) Rebre els vots emesos per correu i entregar-los a la mesa de votació el dia de la seua constitució amb antelació a l'escrutini dels vots.  
  
f) Resoldre les reclamacions presentades al llarg del procés consultiu.  
g) Adoptar les mesures necessàries perquè el procés de votació que s'estableix en aquesta ordre no afecte el normal desenvolupament de les activitats lectives i no lectives del centre.  
3. En la composició de la comissió de coordinació es tindrà en compte una presència paritària de dones i homes d'acord amb l'article 14.4 de la Llei orgànica 3/2007, de 22 de març, per a la igualtat efectiva de dones i homes i l'article 10 de la Llei 9/2003, de 2 d'abril, de la Generalitat, per a la igualtat entre dones i homes.  
  
Article 19. Cens electoral  
1. El cens electoral ha de comprendre una llista alfabètica amb els cognoms, el nom i el DNI, NIE o passaport dels corresponents mares, pares, tutors o tutores legals. Per a la confecció del cens, cal considerar només l'alumnat que es trobe matriculat en el centre des d'ensenyaments d'Educació Infantil a 5é d'Educació Primària, en el curs escolar que es faça la votació. El director o la directora elaborarà el cens electoral que ha d'exposar-se al tauler d'anuncis del centre.  
  
2. Contra el cens provisional es podran presentar reclamacions davant de la comissió de coordinació del procés en el termini de tres dies naturals des de la publicació. Aquestes reclamacions han de ser resoltes el dia lectiu següent i, a continuació, s'ha d'exposar el cens definitiu en el tauler d'anuncis i en la pàgina web del centre.  
3. Respecte de la publicació del cens, s'han d'adoptar les cauteles necessàries sobre protecció de dades que estableix la disposició addicional setena de la Llei orgànica 3/2018, de 5 de desembre, de protecció de dades personals i garantia dels drets digitals.  
  
Article 20. Calendari per a la votació de les famílies  
1. El mateix dia de la seua constitució, la comissió de coordinació del procés ha de fixar el lloc i l'horari per a dur a terme la votació del projecte de modificació, i aprovarà el cens provisional, que ha de publicar-se en el tauler d'anuncis del centre l'endemà de ser aprovat.  
  
2. Una vegada publicat el cens definitiu, i en un termini no superior a tres dies naturals, la comissió de coordinació del procés ha de dur a terme el sorteig públic per a designar els tres pares, mares, tutors o tutores d'alumnes que han de formar part de la mesa de votació, així com els seus suplents.  
3. El text de la consulta que ha de figurar en la papereta de votació serà el que s'indica en l'annex VIII. La papereta ha d'estar a disposició de les famílies en un termini no superior a tres dies naturals des de la constitució de la comissió de coordinació.  
4. La consulta ha de tindre lloc quan determine la direcció general competent, abans de l'inici del període d'admissió de l'alumnat, en la resolució que es publique a l'efecte.  
5. El dia de la consulta, abans de l'hora fixada per la comissió de coordinació del procés per a l'inici de les votacions i en el lloc determinat per a l'acte, ha de procedir a constituir-se la mesa de votació.  
  
Article 21. Mesa de votació  
1. La mesa de votació s'ha de constituir el dia fixat per a la votació, amb antelació a l'acte de la votació, en el lloc determinat per la comissió de coordinació, que ha de ser l'encarregada de conservar l'ordre, vetlar per la integritat del sufragi i realitzar l'escrutini.  
El centre ha de comptar amb una urna o element similar que puga utilitzar-se amb aquesta finalitat. Abans d'iniciar les votacions, es precintarà en presència de tots els membres de la mesa electoral.  
2. La mesa de votació ha d'estar integrada per la persona que exercisca la direcció, que actuarà de president o presidenta, el secretari o secretària del centre, que actuarà com a secretari o secretària de la mesa, i tres pares, mares, tutors o tutores legals d'alumnes, integrants del cens electoral, designats per sorteig públic per l'equip directiu.  
Quan, per causa justificada, alguna de les persones triades per sorteig no puga formar part de la mesa electoral, en podrà formar part la persona voluntària del sector de les famílies, sempre que reunisca els requisits que estableix aquesta ordre. Si hi ha més d'una persona voluntària, es dirimirà per sorteig.  
En cas d'absència, la presidència i la secretaria seran substituïts pels suplents triats per sorteig entre els membres del claustre.  
La comissió de coordinació del procés ha de preveure el nomenament d'un nombre de suplents, designats també per sorteig, que garantisca la presència en la mesa de tres pares, mares, tutors o tutores.  
  
3. Podran actuar com a persones supervisores de la votació entre tres o quatre pares, mares, tutors i tutores de l'alumnat inclosos dins del cens electoral, que hagen sigut proposats per l'associació o les associacions de mares i pares de l'alumnat, legalment constituïdes en el centre, o que presenten un mínim de vint avals d'altres membres del cens.  
  
4. Contra les decisions de la mesa de votació, es podran presentar reclamacions, dins dels dos dies naturals següents, davant de la comissió de coordinació del procés, que resoldrà en el mateix dia.  
5. En els centres rurals agrupats podran organitzar una mesa de votació en cadascuna de les localitats. Serà l'equip directiu l'encarregat d'organitzar-les, supervisar la seua constitució i traslladar les urnes a la seu del CRA per al recompte conjunt.  
En aquests centres podrà constituir-se la mesa en cada aulari amb 3 membres: un del claustre de professors, que exercirà de secretari o secretària, i els altres dos triats per sorteig entre els pares, les mares, els tutors o les tutores legals d'alumnes integrants del cens electoral, designats per sorteig.  
  
Article 22. Procediment de votació  
1. El vot ha de ser directe, secret i no delegable, s'ha d'efectuar a través de la papereta de votació i pot ser emés per correu certificat.  
2. La comissió de coordinació del procés, a fi de facilitar l'assistència dels votants, ha de fixar la data (d'acord amb la resolució de convocatòria), el lloc on s'ha de dur a terme la votació i el temps durant el qual podrà emetre's el vot, que no podrà ser inferior a huit hores consecutives ni superior a deu hores, comptades a partir de l'inici de l'horari lectiu corresponent a la jornada de matí.  
Així mateix, la comissió de coordinació del procés ha d'establir els mecanismes de difusió que garantisquen la informació suficient a totes i cadascuna de les famílies del procés de votació, i s'ha de publicar, almenys, en el tauler d'anuncis del centre i, si és el cas, en la pàgina web del centre perquè puga ser coneguda per totes les famílies.  
  
3. Cada pare, mare o tutor o tutora legal ha d'emetre només un vot. Les famílies monoparentals o aquelles en les quals només hi haja un tutor o tutora legal disposaran de dos vots.  
4. Acreditació de votants: les persones amb dret de vot hauran d'acreditar-se davant de la presidència de la mesa de votació per mitjà de document nacional d'identitat, NIE, passaport o permís de conduir vigents i originals. Seran admesos també els justificants, emesos per l'autoritat competent, que donen fe que el títol en qüestió es troba en tràmit d'emissió.  
5. Acreditació de les famílies monoparentals: les famílies monoparentals han d'acreditar la seua situació per mitjà del llibre de família, títol de família monoparental o certificat oficial expedit pel Registre Civil, vigent en el moment de la votació, d'acord amb el que estableix el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana. Seran admesos també els justificants, emesos per l'autoritat competent, que donen fe que el document en qüestió està concedit i es troba en tràmits d'emissió.  
  
Article 23. Vot per correu  
1. Per a facilitar l'exercici del vot a les persones que pretenguen realitzar-lo amb la modalitat de vot per correu, els centres han de proporcionar als sol·licitants, amb antelació suficient, la papereta de votació i dos sobres per a entregar-lo de manera confidencial.  
2. Les persones que facen ús del vot per correu han d'enviar el sobre de votació per correu certificat al centre. Per a garantir el dret al secret del vot, la identitat de la persona votant i evitar possibles duplicitats, s'utilitzarà el sistema de doble sobre. El sobre exterior ha d'anar acompanyat de la fotocòpia del DNI o document acreditatiu equivalent, i, a més, un sobre tancat amb la papereta de votació en l'interior.  
  
3. Els vots emesos per correu han d'incorporar-se a l'urna després de la finalització de la votació presencial i abans de fer l'escrutini. La mesa de votació ha de comprovar que les persones votants que utilitzen la modalitat de vot per correu estan incloses en el cens electoral i que no hagen emés un vot presencial.  
4. En cas d'observar-se duplicitats entre els vots rebuts per correu, aquests seran considerats nuls. Els vots rebuts una vegada acabat el període de votació no es tindran en compte.  
Per a ser considerats vàlids els vots per correu, han d'estar en poder de la mesa electoral abans d'acabar el període de votació.  
  
Article 24. Escrutini  
1. Una vegada finalitzada la votació, la mesa de votació ha de procedir a l'escrutini dels vots. Efectuat el recompte d'aquests, que ha de ser públic, ha d'estendre's una acta (annex IX), signada per tots els components de la mesa, en la qual cal fer constar el resultat de la votació, i ha de ser remesa el mateix dia de la votació a la comissió de coordinació del procés.  
La mesa de votació farà públics els resultats de les votacions una vegada finalitzat el recompte de vots. Una còpia de l'acta corresponent serà col·locada en la pàgina web i al tauler d'anuncis del centre mitjançant la certificació del secretari o secretària del centre. Els originals de les actes quedaran sota custòdia de la comissió de coordinació del procés de cada centre.  
2. A les persones supervisores acreditades es facilitarà un certificat del contingut de l'acta, si ho sol·liciten.  
3. Les decisions de la mesa electoral podran ser recorregudes davant de la comissió de coordinació del procés en el termini de dos dies naturals comptats a partir de l'endemà del dia en què s'adopten.  
  
Article 25. Publicació i comunicació del resultat  
1. La comissió de coordinació del procés ha de fer pública l'acta amb el resultat definitiu de la consulta en el tauler d'anuncis i en la pàgina web del centre, una vegada resoltes les reclamacions que, si és el cas, s'hagen presentat contra les actuacions de la mesa de votació (annex X).  
2. La comissió de coordinació del procés ha de traslladar l'acta amb el resultat definitiu de la consulta al consell escolar del centre o a la titularitat del centre, en el cas dels centres privats concertats, i al claustre.  
  
  
  
Article 26. Recursos i reclamacions contra el resultat electoral  
1. Contra les decisions de la comissió de coordinació del procés constituïda en els centres docents públics es podrà interposar un recurs d'alçada en el termini d'un mes davant de la direcció territorial d'educació corresponent, de conformitat amb la Llei 39/2015, d'1 d'octubre, del procediment administratiu comú de les administracions públiques.  
  
La resolució d'aquest recurs, que posarà fi a la via administrativa, s'ha de dictar i notificar en el termini màxim de tres mesos. Transcorregut aquest termini sense que recaiga una resolució expressa, es podrà entendre desestimat el recurs.  
2. Contra les decisions de la comissió de coordinació del procés dels centres privats concertats es podrà presentar, en el termini d'un mes, una reclamació davant de la direcció territorial d'educació corresponent, la resolució de la qual, que es dictarà en el termini màxim de tres mesos, posarà fi a la via administrativa.  
  
Article 27. Arxiu i custòdia de documentació  
La conservació o destrucció de la documentació s'ha de sotmetre al règim que estableix l'article 84 de la Llei 4/1998, d'11 de juny, de la Generalitat Valenciana, del patrimoni cultural valencià, i 11 de la Llei 3/2005, de 15 de juny, de la Generalitat, d'arxius, i les normes que les despleguen: Decret 189/2005, de 2 de desembre, del Consell de la Generalitat, pel qual es regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics, i l'Ordre 3/2011, de 15 de març, de la Conselleria de Cultura i Esport, per la qual s'aprova el Reglament de composició, organització i funcionament del Consell Assessor d'Arxius de la Comunitat Valenciana.  
  
  
CAPÍTOL IV  
Autorització i resolució  
  
Article 28. Procediment per a l'autorització  
1. La direcció general competent en matèria d'ordenació acadèmica publicarà la resolució anual de calendari amb les condicions que estableix aquesta ordre per a adequar el procediment de modificació de la jornada dels centres que ho sol·liciten en el curs corresponent. En l'esmentada resolució s'establirà que el procediment de modificació no pot començar abans del 31 de desembre de l'any natural en el qual s'inicia el curs acadèmic i, en tot cas, una vegada constituït el consell escolar quan corresponga.  
2. Tot el procés de sol·licitud de modificació ha de tindre lloc en el mateix curs acadèmic. Si en el curs acadèmic en què s'inicia el procés té lloc la renovació del consell escolar del centre, la votació d'aquest òrgan es produirà una vegada es renove.  
3. Els centres educatius han de remetre l'acta definitiva de la consulta a les famílies sobre l'adopció de la modificació de la jornada escolar a la direcció general competent en matèria d'ordenació acadèmica (annex X).  
4. Perquè la direcció general competent aprove la proposta de modificació, es necessita almenys el vot favorable del 55 % de vots possibles.  
  
  
Article 29. Resolució i vigència  
1. La Direcció General d'Innovació Educativa i Ordenació resoldrà autoritzant o denegant la modificació de jornada escolar d'acord amb el compliment del procediment i dels requisits que estableix la present ordre. La resolució haurà de ser motivada, tenint en compte el que disposen els articles 88.3 i 35 de la Llei 39/2015, d'1 d'octubre.  
  
Les resolucions seran emeses en el termini màxim d'un mes a comptar de la data d'entrada en la direcció general esmentada de l'acta definitiva de la consulta de les famílies.   
2. Una vegada aprovada la modificació de la jornada escolar, la seua vigència es mantindrà mentre no s'inicie de nou el procediment de proposta de modificació pel consell escolar o la titularitat del centre en el cas dels centres privats sostinguts amb fons públics que estableix el títol III d'aquesta ordre.  
3. L'Administració educativa informarà, mitjançant la publicació en la web de la conselleria competent en matèria d'educació, sobre els centres autoritzats a modificar la distribució horària de la jornada escolar amb anterioritat a l'inici del període de presentació de sol·licituds de matrícula.  
4. Els centres han d'informar de la modificació de la jornada escolar a la comunitat educativa i als ajuntaments en els quals s'ubiquen.  
5. En el cas que la consulta a les famílies siga desfavorable, podrà iniciar-se de nou el procediment establit en aquesta ordre amb una nova proposta del consell escolar o de la titularitat del centre en el cas dels centres privats sostinguts amb fons públics, que podrà efectuar-se transcorreguts tres cursos a partir del següent en què es va realitzar la consulta.  
6. Contra la resolució de la direcció general es podrà interposar un recurs d'alçada davant de la Secretaria Autonòmica d'Educació i Formació Professional, en el termini d'un mes a partir de l'endemà de la recepció de la notificació de la resolució autoritzant o denegant el canvi de jornada, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Article 30. Seguiment i avaluació  
1. La Inspecció d'Educació ha de vetlar pel correcte desenvolupament de la nova jornada establida.  
La Inspecció d'Educació ha de supervisar l'aplicació del que estableix aquesta ordre de jornada escolar, ha de realitzar un seguiment del pla d'activitats extraescolars i assessorar els centres docents sobre aquells aspectes que, en l'àmbit de les seues competències, requerisquen una atenció específica.  
2. Els equips directius dels centres en els quals s'autoritze la modificació de la jornada escolar han d'incloure en la memòria escolar del primer curs en el qual s'aplique la nova jornada una anàlisi sobre el funcionament de la nova jornada.  
  
  
DISPOSICIONS ADDICIONALS  
  
Primera. Jornada escolar dels centres privats  
Els centres privats que imparteixen Educació Infantil i Educació Primària establiran la jornada escolar i l'horari general del centre amb l'autonomia que els reconeix l'article 25 de la Llei orgànica 8/1985, de 3 de juliol, reguladora del dret a l'educació, i de conformitat amb el que estableix la normativa vigent que regula l'ordenació d'aquests ensenyaments.  
Si el titular del col·legi privat ha decidit aplicar una modificació de la jornada escolar, ho ha de comunicar anualment, abans de l'1 de juliol, a la direcció territorial d'educació corresponent, que ho traslladarà a la direcció general competent en matèria d'ordenació acadèmica.  
  
  
Segona. Règim econòmic dels centres  
1. Per als centres públics, l'adopció d'una jornada escolar diferent de l'ordinària o general no ha de suposar, en cap cas, un increment de personal ni un increment de les despeses de funcionament.  
  
2. L'aplicació de la modificació de la jornada escolar en els centres privats sostinguts amb fons públics no ha de suposar, en cap cas, variacions en el finançament establit per l'Administració educativa a través dels mòduls econòmics que s'aproven en les lleis de pressupostos de la Comunitat Valenciana.  
  
Tercera. Incidència pressupostària i necessitat de recursos  
La implementació i el desplegament posterior d'aquesta ordre no podran tindre cap incidència en la dotació de tots i cadascun dels capítols de despesa assignats a la Conselleria d'Educació, Cultura i Esport, i, en tot cas, s'hauran d'atendre amb els mitjans personals i materials que aquesta tinga assignats.  
La modificació tampoc afectarà les condicions laborals del personal docent i no docent dels centres.  
  
Quarta. Unitats per a l'alumnat de 2 a 3 anys en escoles infantils de segon cicle en els Centres d'Educació Infantil i Primària de titularitat de la Generalitat  
Segons estableix la disposició addicional segona de l'Ordre 21/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització i el funcionament de les escoles infantils de primer cicle de titularitat pública, l'organització i el funcionament d'aquestes unitats es regularà de manera específica en la normativa que desplegue aspectes relatius a l'organització i el funcionament dels centres que imparteixen Educació Infantil de segon cicle i Educació Primària per a cada curs escolar.  
  
Per a l'alumnat de les aules de 2-3 anys ubicades en centres d'Educació Infantil i Primària, a l'hora d'establir les jornades escolars, cal partir de les característiques de l'etapa de desenvolupament de l'alumnat i de les necessitats fisiològiques de l'infant. Per a l'estructuració del temps dedicat a les propostes educatives i el temps de descans, s'ha de prioritzar el benefici i el benestar de les xiquetes i els xiquets, s'han d'afavorir les entrades flexibles i una distribució temporal per a l'alimentació coherent amb l'edat i les necessitats del grup.  
  
  
Cinquena. Centres específics d'educació especial  
Les condicions especials d'aquests centres determinen que la jornada siga l'establida amb caràcter general, distribuïda en sessions de matí i vesprada. No obstant això, si els centres, per l'interés general de l'alumnat, valoren la possibilitat i conveniència de modificar l'horari d'entrada i eixida de l'alumnat, podran sol·licitar l'autorització d'acord amb el procediment que estableixen els articles 8 i 9 d'aquesta ordre.  
  
  
DISPOSICIÓ TRANSITÒRIA  
  
Única. Centres que van votar amb un pla específic d'organització de la jornada escolar en aplicació de l'Ordre 25/2016, de 13 de juny, de la Conselleria d'Educació, Investigació, Cultura i Esport, modificada per l'Ordre 2/2018, de 16 de gener  
Els centres que van votar un projecte, amb almenys el vot favorable del 55 % de vots del cens amb dret a vot, derivat de l'Ordre 25/2016, de 13 de juny, de la Conselleria d'Educació, Investigació, Cultura i Esport, modificada per l'Ordre 2/2018, de 16 de gener, i el projecte aprovat pels esmentats centres no haja sigut anul·lat per sentència judicial ferma, podran optar entre:  
1. Mantindre la vigència del projecte sempre que el consell escolar (per majoria de 2/3 dels membres) o la titularitat del centre, si és el cas, l'adapte a aquesta ordre.  
2. Iniciar el procediment de modificació de la jornada escolar amb les condicions i els requisits que estableix la present ordre.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 25/2016, de 13 de juny, de la Conselleria d'Educació, Investigació, Cultura i Esport, per la qual es regulen les condicions i el procediment de sol·licitud i d'autorització d'un pla específic d'organització de la jornada escolar en els centres sostinguts amb fons públics del segon cicle d'Educació Infantil i d'Educació Primària de la Comunitat Valenciana, modificada per l'Ordre 2/2018, de 16 de gener.  
Queden derogades totes les disposicions del mateix rang que s'oposen al que disposa aquesta ordre.  
  
  
DISPOSICIONS FINALS  
  
Primera. Habilitació  
Es faculta la persona titular de la direcció general competent en matèria d'ordenació acadèmica per a dictar les instruccions necessàries per al desenvolupament i compliment d'aquesta ordre, així com per a fer les adaptacions i modificacions, en cas que siga necessari, en els annexos que l'acompanyen.  
  
Segona. Caràcter no reglamentari dels annexos  
1. Els annexos continguts en la present ordre no tenen rang reglamentari.  
2. Es faculta la direcció general competent en matèria d'ordenació acadèmica per a la modificació dels annexos que conté aquesta ordre.  
  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 25 de febrer de 2022  
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
  
Annexos  
Annex I: Sol·licitud d'autorització de modificació de la jornada escolar.  
Annex II: Acta de votació del consell escolar del centre sobre la proposta de modificació de la jornada escolar o certificat de la voluntat de la titularitat del centre en el cas dels centres privats concertats.  
  
Annex III: Acta de votació del claustre sobre la proposta de modificació de la jornada escolar.  
Annex IV: Notificació a l'ajuntament de la localitat.  
Annex V: Acta de la reunió informativa a les famílies sobre la proposta de modificació de la jornada escolar.  
Annex VI: Contingut de la proposta de modificació de la jornada escolar.  
Annex VII: Informe de la Inspecció d'Educació en relació amb l'avaluació de la correcta aplicació dels requisits de l'ordre de la modificació de la jornada escolar.  
Annex VIII: Model de papereta per a participar en la consulta a les famílies sobre la modificació de la jornada escolar proposada pel centre escolar.  
Annex IX: Acta d'escrutini de la consulta a les famílies.  
Annex X: Acta definitiva de la consulta a les famílies.